1.Sissejuhatus

Kapitaliturgude liidu loomine on olnud Junckeri komisjoni esmane prioriteet. Peaaegu viis aastat hiljem on vajadus integreeritumate ja sügavamate kapitaliturgude järele selgem kui kunagi varem. 2018. aasta detsembris kutsusid ELi juhid üles tegema 2019. aasta kevadeks kapitaliturgude liidu väljakujundamisel suuri edusamme, nagu on kirjeldatud eurorühma aruandes juhtidele. Ka Euroopa Keskpank on korduvalt rõhutanud vajadust teha edusamme kapitaliturgude liidu väljakujundamisel.

21.–22. märtsil toimuval Euroopa Ülemkogu kevadisel kohtumisel arutavad ELi juhid ühtse turu edasise arengu üle, käsitledes sealhulgas kapitaliturgude liitu, tööstuspoliitikat ja Euroopa digitaalpoliitikat, et valmistada ette järgmist strateegilist tegevuskava prioriteetsetes valdkondades, kus on vaja ELi pikemaajalist pühendumust.

Kapitaliturgude liit on vajalik, et täiendada pangandusliitu ja tugevdada majandus- ja rahaliitu ning euro rahvusvahelist rolli . Kapitaliturgude tihedam integreerimine koos integreerituma pangandussüsteemiga võib aidata säilitada piiriüleseid kapitalivooge ja toetada investeeringuid liikmesriikides, mis kannatavad suurte asümmeetriliste makromajanduslike šokkide all. Nendel erasektori riskijagamismehhanismidel on eriti oluline roll riigipõhiste šokkide pehmendamisel majandus- ja rahaliidus ning need aitavad vähendada riski finantssektoris. Näiteks suurendavad uued eeskirjad ELi investeerimisühingute suutlikkust aidata äriühingutel kasutada kapitaliturge, valitseda varasid ja pakkuda turulikviidsust, hõlbustades seeläbi riskide jagamist ja investeerimist kogu ELis.

Kapitaliturgude liit on ka oluline ühtse turu projekt. See hõlbustab ettevõtete ja kodanike juurdepääsu kapitaliturgudele, eriti väiksemates riikides, sidudes omavahel kohaliku kapitalituru ökosüsteemid ja sügavamad kapitalikogumid kogu ELis. Mitmekesistades ELi ettevõtete rahastamisallikaid, toetaks kapitaliturgude liit investeerimist innovatsiooni ja tehnoloogia arengusse ning edendaks seeläbi ELi üleilmset konkurentsivõimet.

Näiteks saavad äriühingud tänu uutele prospekte ja VKEde kasvuturge käsitlevatele eeskirjadele kaasata rahalisi vahendeid kogu EList, sealhulgas noteerides oma väärtpabereid teise liikmesriigi börsil. Uus lähenemisviis ennetavale restruktureerimisele aitab elujõulisi ettevõtteid varakult restruktureerida ja hoida ära maksejõuetuks muutumist ning annab ausatele ettevõtjatele uue võimaluse alustada uut äri, selle asemel, et neid esimese ärikatse ebaõnnestumise eest karistada. Kodanike jaoks pakuvad uus üleeuroopaline personaalne pensionitoode ja ELi investeerimisfondide turu parandamise meetmed uusi säästu- ja investeerimisvõimalusi. Kohalikel turgudel pakuvad uued pandikirju käsitlevad eeskirjad pankadele stabiilse ja kulutõhusa rahastamisallika.

Hästi arenenud kapitaliturgude liit ELis on oluline ka ülemaailmsete kapitaliturgude seisukohast ja suurendab ELi atraktiivsust välismaiste investeeringute sihtkohana. See täiendab ELi vaba ja õiglase kaubanduse tegevuskava. ELi samaväärsuskord pakub kolmandate riikide ettevõtjatele juurdepääsu ELi turgudele teatavates valdkondades, mille suhtes kohaldatakse asjaomases kolmandas riigis samaväärseid õigus- ja järelevalvestandardeid. Pärast Ühendkuningriigi lahkumist EList peab kapitaliturgude liit edasi arendama oma kriitilise tähtsusega funktsioone kapitalituru teenuste osutamiseks ja järelevalveks, säilitades likviidsuse ja vältides piirkondlikku killustumist. Näiteks tagavad uued keskseid vastaspooli käsitlevad eeskirjad kesksete vastaspoolte järjepidevama ja tugevama järelevalve ELis ja kolmandates riikides. Tänu ELi järelevalvestruktuuri reformile saavad ka Euroopa tarbijad, investorid ja ettevõtjad kasu tugevamatest ja integreeritumatest finantsturgudest. Tipptasemel rahapesuvastane raamistik tagab ELi finantsturgude usaldusväärsuse. Edaspidi tuleb astuda täiendavaid samme tagamaks, et turutaristu suudaks sammu pidada kasvava tehingute mahuga, et teave oleks kättesaadav ja võrreldav, et investorite õigused oleksid kaitstud ja piisavalt ühtsed ning et järelevalvenõuete puhul puuduks õigusliku arbitraaži võimalus või võidujooks leebemate nõuete suunas.

Kapitaliturud peavad muutuma, et tagada nõuetekohane üleminek kooskõlas ÜRO kestliku arengu tegevuskava 2030 ja Pariisi kliimakokkuleppe eesmärkidega. Euroopa on nende kohustuste täitmiseks tehtavate rahvusvaheliste jõupingutuste esirinnas. EL vähendab kiiresti majanduse CO2-heidet, pidades silmas 2050. aastaks seatud kliimaneutraalsuse eesmärki, ning vastupanuvõime raskematele kliimaga seotud sündmustele muutub üha pakilisemaks . Jätkusuutliku rahanduse tegevuskavas kindlaks määratud meetmed aitavad suunata era- ja avaliku sektori kapitalivooge ümber jätkusuutlikumatesse investeeringutesse, sealhulgas uute eeskirjade abil, mis võimaldavad investoritel teha oma investeeringute jätkusuutlikkuse kohta teadlikumaid otsuseid. Komisjon esitab 2019. aastal aruande tegevuskava rakendamise kohta.

Selleks et meie majandust tänapäeva digitaalses maailmas tulevikuks ette valmistada, peame ära kasutama finantstehnoloogia hüved, tagades samal ajal tarbijakaitse, nagu on ette nähtud finantstehnoloogia tegevuskavas . Finantssektor on juba muutumas tänu uutele tehnoloogiatele, nagu tehisintellekt, suurandmed või plokiahela võrgud. Finantstehnoloogia aitaks luua ühendusi üleeuroopaliste turgude ja kohalike ökosüsteemide vahel tõhusamalt ja kulutasuvamalt. Samuti võib see soodustada innovatsiooni ELis ja edendada ELi kapitaliturgude rahvusvahelist konkurentsivõimet.

Üldiselt on Euroopa kapitaliturud viimase viie aasta jooksul edasi arenenud. Börsil noteeritud äriühingute turukapitalisatsioon ELis ületab nüüd kriisieelset taset ja ELi esmaste avalike pakkumiste osakaal maailmaturul on jätkuvalt ligikaudu 30 %. Finantssektoriväliste äriühingute emiteeritud noteeritud omakapital suurenes ligikaudu 36 %-lt ELi sisemajanduse koguproduktist 2014. aastal 41 %-le 2018. aastal. Võlaväärtpaberite maht kasvas 8 %-lt 10 %-le. Samuti on pidevalt kasvanud ELi märgisega investeerimisfondide piiriülene turustamine. Need suundumused annavad märku Euroopa kapitaliturgude edasisest positiivsest arengust.

Allikas: Euroopa Kapitaliturgude Instituut, Euroopa Keskpank, Föderaalreserv ja oma arvutused

Märkused. ELi ja USA turud ei ole küll täielikult võrreldavad, kuid jooniselt on näha, et EL 28 kapitaliturgude maht on ligikaudu 160 % liidu SKPst, USA kapitaliturgude maht aga 300 % USA SKPst; finantssektori ja finantssektoriväliste äriühingute aktsiaturu kapitalisatsioon ning emiteeritud võlakirjad; Euroopa Liidu viie peamise turu keskmine on arvutatud Madalmaade, Rootsi, Iirimaa, Taani ja Luksemburgi näitajate SKPga kaalutud keskmisena (kaalud vastavalt 41 %, 25 %, 17 %, 15 % ja 2 %).

Komisjon on oma kohustused täitnud. Ta on pakkunud välja kapitaliturgude liidu põhielemendid seoses kolme vastastikku üksteist tugevdava mõõtmega: ELi ühtne turg, selged ja proportsionaalsed eeskirjad ning tõhus järelevalve. Liikmesriikide ning riiklike ja ELi tasandi sidusrühmade aktiivne kaasamine on eduka kapitaliturgude liidu jaoks otsustava tähtsusega. Riiklikud reformid ja meetmed on kapitaliturgude tugevdamiseks hädavajalikud ning äriühingud, finantsturu osalised ja investorid peaksid neid uusi võimalusi täielikult ära kasutama. Näiteks on riikide maksusüsteemidel ning maksejõuetusmenetluste tõhususel ja kestusel selge mõju piiriülestele investeeringutele ja kapitalivoogudele. Euroopa poolaasta raames on selliseid teemasid analüüsitud riigiaruannetes ning mitu liikmesriiki on saanud nõukogult nõu või on neile antud ametlikke riigipõhiseid soovitusi, milles käsitletakse selliseid küsimusi nagu võlgnevuse soodsam maksustamine võrreldes omakapitaliga ja maksejõuetusmenetlused.

2.Komisjoni ametiaja jooksul tehtud edusammud

Komisjon on esitanud kõik kapitaliturgude liidu tegevuskavas ja vahearuandes ette nähtud seadusandlikud ettepanekud kapitaliturgude liidu põhielementide paikapanemiseks . Lisaks allpool esitatud ettepanekutele on komisjon võtnud vastu ka muid kapitaliturgude liiduga seotud täiendavaid ettepanekuid. Nende hulka kuuluvad ettepanekud äriühingu tulumaksu ühtse maksubaasi ja äriühingu tulumaksu ühtse konsolideeritud maksubaasi kohta, mida rakendatakse kaheetapilises menetluses, ning ettepanek kesksete vastaspoolte finantsseisundi taastamise ja kriisilahenduse raamistiku kohta. Lisaks leppisid kaasseadusandjad 2019. aasta veebruaris kokku Euroopa turu infrastruktuuri määruse sihipärases reformis, et kehtestada lihtsamad ja proportsionaalsemad eeskirjad börsiväliste tuletisinstrumentide kohta.

2018. aasta novembris kutsus komisjon kaasseadusandjaid üles kujundama välja kapitaliturgude liidu põhielemendid enne 2019. aasta mai Euroopa Parlamendi valimisi. Komisjon tervitab Euroopa Parlamendi ja nõukogu poliitilist pühendumust, mille tulemusel on jõutud poliitilisele kokkuleppele 10 ettepanekus.